Document ID: 32012R0570

ΚΑΝΟΝΙΣΜΌΣ (ΕΕ) αριθ. 570/2012 ΤΗΣ ΕΠΙΤΡΟΠΉΣ
της 28ης Ιουνίου 2012
για την τροποποίηση του παραρτήματος ΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση βενζοϊκού οξέος και ενώσεών του (Ε 210-213) σε αντίστοιχα προϊόντα οίνου χωρίς αλκοόλη
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 30 παράγραφος 5,
Εκτιμώντας τα ακόλουθα:
(1)
Το παράρτημα ΙΙ του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
(2)
Ο εν λόγω κατάλογος μπορεί να τροποποιηθεί σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2).
(3)
Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008, ο ενωσιακός κατάλογος προσθέτων τροφίμων μπορεί να επικαιροποιείται, είτε με πρωτοβουλία της Επιτροπής είτε κατόπιν αίτησης.
(4)
Για τη χρήση βενζοϊκού οξέος και ενώσεων του (Ε 210-213) ως συντηρητικού σε αντίστοιχα προϊόντα οίνου χωρίς αλκοόλη υποβλήθηκε αίτηση έγκρισης και διαβιβάστηκε στα κράτη μέλη.
(5)
Τα αντίστοιχα προϊόντα οίνου χωρίς αλκοόλη παράγονται με την αφαίρεση της αλκοόλης από τον οίνο ύστερα από ζύμωση. Για να αποφευχθεί η δευτερογενής ζύμωση στη φιάλη, χρησιμοποιούνται σορβικό οξύ και ενώσεις του (E 200-203) και είναι απαραίτητο να ακολουθεί παστερίωση. Ωστόσο, η παστερίωση αλλοιώνει και υποβαθμίζει τα φυσικά φρουτώδη αρώματα και γεύσεις του προϊόντος. Η προσθήκη βενζοϊκών ενώσεων συμβάλλει σε συνέργεια με τις σορβικές ενώσεις στην καλύτερη συντήρηση του προϊόντος και στη μείωση της ανάγκης παστερίωσής του.
(6)
Τα αντίστοιχα προϊόντα οίνου χωρίς αλκοόλη παρουσιάζονται και διατίθενται στην αγορά ως εναλλακτική επιλογή του οίνου για ενήλικες που προτιμούν να μην καταναλώνουν οινοπνευματώδη ποτά. Η κατανάλωση των εν λόγω αντίστοιχων προϊόντων οίνου δεν υποκαθιστά την κατανάλωση αναψυκτικών. Η πρόσθετη έκθεση σε βενζοϊκό οξύ και ενώσεις του (E 210-213) με βάση τη νέα αυτή χρήση θα παραμείνει συνεπώς περιορισμένη και δεν θα έχει ως αποτέλεσμα την υπέρβαση της αποδεκτής ημερήσιας πρόσληψης που έχει καθορίσει η επιστημονική επιτροπή τροφίμων (3). Κρίνεται συνεπώς σκόπιμο να επιτραπεί η χρήση βενζοϊκού οξέος και ενώσεών του (E 210-213) για τη συντήρηση των αντίστοιχων προϊόντων οίνου χωρίς αλκοόλη.
(7)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα ΙΙ του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Επειδή η έγκριση της χρήσης βενζοϊκού οξέος και ενώσεων του (E 210-213) για τη συντήρηση των αντίστοιχων προϊόντων οίνου χωρίς αλκοόλη αποτελεί επικαιροποίηση του εν λόγω καταλόγου η οποία δεν ενδέχεται να έχει επίπτωση στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
(8)
Σύμφωνα με τις μεταβατικές διατάξεις του κανονισμού (ΕΕ) αριθ. 1129/2011, της 11ης Νοεμβρίου 2011, για την τροποποίηση του παραρτήματος ΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου με την κατάρτιση ενωσιακού καταλόγου για τα πρόσθετα τροφίμων (4), το παράρτημα ΙΙ με το οποίο θεσπίζεται ενωσιακός κατάλογος προσθέτων τροφίμων που εγκρίνονται για χρήση σε τρόφιμα και καθορίζονται οι όροι χρήσης τους εφαρμόζεται από την 1η Ιουνίου 2013. Προκειμένου να επιτραπεί η χρήση βενζοϊκού οξέος και ενώσεών του (E 210-213) σε αντίστοιχα προϊόντα οίνου χωρίς αλκοόλη πριν από την προαναφερθείσα ημερομηνία, είναι αναγκαίο να καθοριστεί εγγύτερη ημερομηνία εφαρμογής όσον αφορά το συγκεκριμένο πρόσθετο τροφίμων.
(9)
Επομένως, το παράρτημα ΙΙ του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουνίου 2012.

Labels: 0
3
17